與同舍郎觀潮分韻得還字一字江字三首一字江字爲坐客作  其一
作者：周紫芝
朝代：宋

paragraphs: 人生如微塵，同一霄壤間。
可笑蠛蠓眼，但窺甕中天。
錢塘俯滄海，八月壯濤瀾。
始疑疋練横，旋作萬馬翻。
海門屹中開，方壺忽當前。
不知何巨鰲，爲我戴三山。
銀光射傑閣，玉筍垂朱欄。
須臾擊飛雪，噴薄上簾顔。
相見各驚顧，日暮殊未還。
那知在空濛，但怪毛髪寒。
平生雲夢胸，始信宇宙寛。
安得凌雲手，大筆如脩椽。
盡挽卷天浪，參差入豪端。